
                                                 Nr.23/31/2010
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru modificarea şi completarea Legii nr.300/2004 privind autorizarea persoanelor fizice şi a asociaţiilor familiale care desfăşoară activităţi economice independente, transmisă cu adresa nr.P.l.x 40 din 23 februarie 2010.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile Constituţiei României, republicată, Camera decizională pentru această propunerea legislativă este Camera Deputaţilor.
PREŞEDINTE,

Iulian Iancu

                                                 Nr.23/31/2010
R A P O R T

asupra propunerii legislative pentru modificarea şi completarea Legii nr.300/2004 privind autorizarea persoanelor fizice şi a asociaţiilor familiale care desfăşoară activităţi economice independente


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru modificarea şi completarea Legii nr.300/2004 privind autorizarea persoanelor fizice şi a asociaţiilor familiale care desfăşoară activităţi economice independente, transmisă cu adresa nr.P.l.x. 40 din 23 februarie 2010, înregistrată la comisie sub nr.23/31 din 23 februarie 2010.



Consiliul Legislativ, cu avizul nr.1249 din 29 octombrie 2009, a avizat negativ această propunere legislativă.



Guvernul, prin punctul său de vedere nr.113 din 19 ianuarie 2010, nu susţine adoptarea prezentei propuneri legislative. 


Senatul, în calitate de primă Cameră sesizată, a respins propunerea legislativă în şedinţa din 16 februarie 2010.


Comisia juridică, de disciplină şi imunităţi, cu avizul nr.P.l.x.40 din 10.03.2010, a avizat negativ propunerea legislativă.



Propunerea legislativă are ca obiect de reglementare modificarea alineatului (1) al articolului 3 din Legea nr.300/2004 privind autorizarea persoanelor fizice şi a asociaţiilor familiale care desfăşoară activităţi economice independente, cu modificarea şi completările ulterioare, astfel: În temeiul dreptului la liberă iniţiativă, al dreptului la liberă asociere şi al dreptului de stabilire, orice persoană fizică, cetăţean român sau cetăţean al oricărui stat al lumii, poate desfăşura activităţi economice pe teritoriul României, în condiţiile prevăzute de lege.



Menţionăm că o propunere legislativă având conţinut şi obiect de reglementare identice (iniţiată de aceeaşi autori) a fost respinsă de plenul Camerei Deputaţilor în şedinţa din 2 martie 2010. 


Membrii Comisiei pentru industrii şi servicii au examinat propunerea legislativă în şedinţa din 17 martie 2010 şi au hotărât, în unanimitate, să propună plenului Camerei Deputaţilor respingerea propunerii legislative din mai multe considerente, şi anume:

- prin semnarea de către România a Tratatului de Aderare la Uniunea Europeană, libertăţile şi drepturile conferite de legislaţia comunitară devin obligatorii şi se regăsesc în legislaţia naţională. Se aplică astfel legislaţia comunitară primară care statuează principiile fundamentale pe care s-au constituit Comunităţile Europene şi anume dreptul la liberă circulaţie a persoanelor, inclusiv a lucrătorilor, dreptul la stabilire, precum şi libera circulaţie a serviciilor în întreg spaţiul comunitar (Tratatul de la Amsterdam), dispoziţii completate cu principiul egalităţii de tratament şi al nediscriminării pe motive de naţionalitate (art.12 din Tratatul Uniunii Europene).

- semnalăm că Legea nr.300/2004 privind autorizarea persoanelor fizice şi a asociaţiilor familiale care desfăşoară activităţi economice independente a fost abrogată prin art.44 al Ordonanţei de urgenţă a Guvernului nr.44/2008 privind desfăşurarea activităţilor economice de către persoanele fizice autorizate, întreprinderile individuale şi întreprinderile familiale, cu modificările ulterioare, în consecinţă propunerea legislativă este lipsită de obiect.



- prevederile propunerii legislative se regăsesc la art.3 alin.(1) din Ordonanţa de urgenţă a Guvernului nr.44/2008, cu o singură modificare, în sensul că dreptul de stabilire şi dreptul de a presta servicii este aplicabil numai la cetăţenii membrii ai Uniunii Europene ori al Spaţiului Economic European.


La lucrările comisiei au participat invitaţi din partea Ministerului Economiei, Comerţului şi Mediului de Afaceri: doamna Irinel Cristu – secretar de stat şi domnul Emil Octavian Ionescu – director.


La lucrările comisiei au fost prezenţi 27 de deputaţi din totalul de 27 de deputaţi membri ai comisiei.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75. alin.(1) din Constituţia României, republicată, şi ale art.92. alin.(9) pct.1 din regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.

PREŞEDINTE,

Iulian Iancu
Consilier parlamentar,
Viorela Gondoş

